Premierul Dacian Cioloș a afirmat vineri că a aflat de la prieteni că Bucureștiul este noua destinație la modă pentru tinerii din Europa.

Foto: Guliver GettyImages

Un rol important l-a avut deschiderea Centrului Vechi, iar acest lucru trebuie încurajat de autorități, a spus Dacian Cioloș, potrivit Agerpres.

"Țin minte că acum doi ani, când au început să se deschidă curse low cost spre București dinspre Bruxelles, dinspre Franța, Germania, prieteni mai tineri, că eu sunt deja de o vârstă, am trecut într-o altă categorie acum, dar prieteni mai tineri, de 20, 25 de ani, am fost surprins să aud în mediul ăsta, tinerii care astăzi circulă în Europa de la un capăt la celălalt în weekend-uri, nu există frontiere, și care îmi spuneau: 'Dacian, dă-ne adrese, contacte, ai vreo casă, vreun apartament în București, că mergem în București'.

'Ce să faceți în București?' 'Păi tu nu știi că Bucureștiul e noua destinație trendy din Europa, după ce în 2000 era Berlinul în care și în jurul căruia s-a dezvoltat toată dinamica asta, eu am avut surpriza să aud că Bucureștiul a devenit un oraș trendy, după ce s-a deschis și Centrul vechi și după ce au apărut o serie de cluburi, de evenimente, cele care erau cumva underground, nu doar fizic, ci și din punct de vedere al percepției", le-a mărturisit premierul participanților la Conferința "Revitalizare comunitară și impact de dezvoltare economică inovatoare prin valorificarea patrimoniului comunitar abandonat în marile aglomerări urbane", organizată la Palatul Victoria.

Cioloș a mai spus că e de datoria autorităților să încurajeze această "parte creativă, underground".

"Și aici cred că (...) am putea noi avea un rol acum în a scoate la lumină ceea ce până acum era informal, să dăm legitimitate, pentru că în România, și la nivelul autorităților, ca să susții un anumit proiect, el trebuie să fie recunoscut. Deci dacă nu se vorbește de el în presă și nu se vorbește la Guvern sau nu se vorbește în altă parte, formal, în vreun document, în vreo lege, nu ne atingem. (...)

Și cred că aici, fără a omorî spiritul acesta creativ, să vedem în cel fel putem legitima, și prin competițiile pe care le organizați la Ministerul Culturii, prin, eu știu, premii, concursuri, să legitimăm și să scoatem la lumină toată partea asta creativă, underground", a susținut premierul.